63.

kehottaa jäsenvaltioita toteuttamaan seuraavat toimenpiteet tai kehittämään niitä: a) lääkärien muistuttaminen siitä, että on tärkeää on varmistaa, että antibioottien määrääminen hoitotarkoituksessa on asianmukaista ja vastuullista b) sen varmistaminen, että mahdollisuuksien mukaan tehdään järjestelmällisesti asianmukainen mikrobiologinen diagnoosi ennen antibioottien määräämistä esimerkiksi käyttämällä uusia diagnoosivälineitä, jotka voivat mahdollistaa nopean diagnoosin hoidon antamispaikalla, ja/tai tekemällä antibiogrammeja erityisesti sellaisten sairauksien tapauksessa, joilla on taipumus uusiutua; pyrkimykset poistaa asianmukaisen mikrobiologisen diagnoosin tekemisen esteitä erityisesti avohoidon palveluissa c) hoidossa käytettävien antibioottien määräämisen sääntely ja erityisesti sellaisten lakien tiukka täytäntöönpano, jotka kieltävät antibioottien tarjoamisen hoitoa varten ilman reseptiä niin, että varmistetaan lääkkeiden asianmukainen käyttö, määritetään hoitotavoite ja valitaan asianmukainen lääkehoito d) vastuullisen markkinoinnin noudattaminen ja lääkkeitä tuottavien ja niitä määräävien tahojen välisten eturistiriitojen välttäminen e) tuki sellaisten uusien myyntitulomallien kehittämiselle, joissa lääkeyhtiöiden saama taloudellinen hyöty erotetaan määrättyjen antibioottien määristä samalla, kun rohkaistaan lääketeollisuutta innovointiin ja pyritään tasapainottamaan se terveydenhuoltojärjestelmien kestävyyden kanssa f) antibioottien myynnin ja jakelun sääntely siten, että potilaat voivat saada vain juuri sen määrän antibiootteja, jonka heidän lääkärinsä on määrännyt, koska joidenkin jäsenvaltioiden säännöt sallivat edelleen antibioottien myynnin suuremmissa pakkauksissa kuin tietty hoito edellyttää g) varmistetaan, että potilaat noudattavat entistä paremmin terveydenhoitoalan ammattilaisten määräämää antibiootti- ja muuta hoitoa, ja kehitetään strategioita, joilla pyritään parantamaan potilaiden ymmärtämystä antibioottihoidon vastuullisen käytön merkityksestä ja mikrobilääkeresistenssin yleistymisen riskeistä h) antibioottiresistenssin ja sairaaloissa tapahtuvan antibioottien käytön seuraaminen ja sen varmistaminen, että kun antibiootteja käytetään sairaaloissa, niitä käytetään oikeiden hoidonaiheiden mukaisesti, oikeina annoksina ja mahdollisimman lyhyen aikaa, kuten näyttöön perustuvissa suuntaviivoissa suositellaan i) infektioiden hallinnan tehostaminen erityisesti rajatylittävissä yhteyksissä, etenkin seuraamalla tarkasti sellaisista maista ja sairaaloista tai sellaisilta alueilta siirretyissä potilaissa mahdollisesti olevia moniresistenttejä bakteereja, jotka tunnetaan moniresistenttien bakteerien suuresta esiintyvyydestä, ja tällaisia bakteereita kantavien potilaiden eristäminen erillisiin huoneisiin tai heidän hoitamisensa ryhminä j) sellaisen monilääkeresistenttiä tuberkuloosia (MDR-TB) koskevan usean sidosryhmän strategian kehittäminen, joka kattaa ennaltaehkäisyn, tiedottamisen, diagnoosin tekemisen, asianmukaisen hoidon sekä määrättyjen lääkkeiden asianmukaisen käytön ja ohjeiden noudattamisen k) turvallisuusvaatimusten tiukentaminen etenkin kun on kyse steriloinnille resistenteistä lääkinnällisistä laitteista (kuten endoskoopit), ja sen valvominen tarkoin, että alun perin kertakäyttöä varten suunnitellut ja CE-merkityt lääkinnälliset laitteet ovat kaikkien turvallisuusvaatimusten mukaisia, jos niitä käytetään uudelleen, jotta kuluttajien terveyttä voidaan suojella l) sellaisten suurelle yleisölle suunnattujen tiedotuskampanjoiden käynnistäminen, jotka kattavat kouluissa annettavan terveystiedon opetuksen antibioottien järkevästä käytöstä, antibioottiresistenssin lisääntymiseen liittyvistä riskeistä ja henkilökohtaiseen hygieniaan liittyvien hyvien käytäntöjen kehittämisen tärkeydestä; kampanjat on suunnattava sekä nuorille että vanhoille samoin kuin vanhemmille ja hoitajille ja niiden jälkeen olisi suoritettava tulosten arviointi ja otettava huomioon terveydenhuollon sähköisten järjestelmien tässä yhteydessä tarjoamat mahdollisuudet m) julkisen rahoituksen ja uusien akateemisten virkojen lisääminen, jotta voidaan keskittyä bakteeri-infektioiden hoidon uusien menetelmien tutkimiseen ja validointiin n) kannustimien lisääminen erityisesti uusien mikrobilääkkeiden tutkimukselle ja kehittämiselle o) kehotetaan tautien ehkäisyn ja valvonnan eurooppalaista keskusta antamaan jäsenvaltioille paikan päällä tieteellistä ja teknistä apua sekä koulutusta mikrobilääkeresistenssistä tautien ehkäisyn ja valvonnan eurooppalaisen keskuksen perustamisesta annetun asetuksen (EY) N:o 851/2004 9 artiklan mukaisesti; kehottaa niitä jäsenvaltioita, jotka eivät vielä ole sitä tehneet, ja erityisesti niitä jäsenvaltioita, joissa mikrobilääkeresistenssi jo on laajaa tai kasvussa, pyytämään tautien ehkäisyn ja valvonnan eurooppalaista keskusta toteuttamaan tällaiset toimet p) sairaaloiden ja muiden terveydenhuollon toimintayksikköjen hoitoon liittyviä infektioita koskevien tilastojen julkistaminen, jotta potilaat voivat tehdä tietoon perustuvia valintoja;